TIDLOR วิ่งเฉียด 4% โบรกชูเป้า 35 บ. คาดกำไร Q3 โต 17% รับสินเชื่อพุ่ง
TIDLOR บวกเฉียด 4% ราคาแตะ 26.25 บ. โบรกชูเป้า 35 บ. คาดไตรมาส 3/65 กวาดกำไร 955 ลบ. โต 17% รับรายได้ดอกเบี้ยสูงขึ้น หลังสินเชื่อ-NIM เพิ่ม
TIDLOR บวกเฉียด 4% โบรกชูเป้า 35 บ. คาดกำไรไตรมาส 3/65 โต 17% รับรายได้ดอกเบี้ยสูงขึ้น หลังสินเชื่อ-NIM เพิ่ม
27 ต.ค. 2565

ผู้สื่อข่าวรายงานว่า วันนี้ (27 ต.ค.65) ราคาหุ้น บริษัท เงินติดล้อ จำกัด (มหาชน) หรือ TIDLOR ล่าสุด ณ เวลา 14:57 น. อยู่ที่ระดับ 26.25 บาท บวก 1 บาท หรือ 3.96% สูงสุดที่ระดับ 26.25 บาท ต่ำสุดที่ระดับ 25.50 บาท ด้วยมูลค่าซื้อขาย 124.19 ล้านบาท

ทั้งนี้บล.ดีบีเอส วิคเคอร์ส ระบุในบทวิเคราะห์ คาดกำไรสุทธิ TIDLOR ไตรมาส 3/65 อยู่ที่ 955 ล้านบาท เติบโตแกร่ง 17.5% เมื่อเทียบจากปีก่อน แต่ลดลง 2.7% เมื่อเทียบจากไตรมาสก่อน เป็นผลมาจากการเติบโตเป็นผลจากรายได้ดอกเบี้ยสูงขึ้น ทั้งจากสินเชื่อและ NIM เพิ่มขึ้น, คาดรายได้ Fee สูงขึ้น 40% เมื่อเทียบจากปีก่อน และ 3.3% เมื่อเทียบจากไตรมาสก่อน (โดยหลักมาจากการขายประกัน) แม้ค่าใช้จ่ายด้านการตลาดเพิ่มขึ้นและตั้งสารอง ECL สูงขึ้นก็ตาม ส่วนการลดลงเมื่อเทียบจากไตรมาสก่อน เพราะตั้งสำรอง ECL เพิ่มขึ้น 27.5% เมื่อเทียบจากไตรมาสก่อน
โดยสินเชื่อสิ้นไตรมาส 3/65 ขยายตัว 31.1% เมื่อเทียบจากปีก่อน เพิ่มขึ้น 5.0% เมื่อเทียบจากไตรมาสก่อน และเพิ่มขึ้น 20.7% นับตั้งแต่ต้นปีถึงปัจจุบัน เพราะประสบความสำเร็จในการออกบัตร TIDLOR ส่วนทั้งปี 65 คาดว่าสินเชื่อจะโตได้ตามเป้าหมายที่ 23%-28%
ขณะที่ NPL ratio เพิ่มขึ้นในไตรมาส 3/65 ซึ่งเป็นไปตามภาวะเศรษฐกิจ คาด NPL ratio เพิ่มเป็น 1.5% ในสิ้นไตรมาส 3/65 จาก 1.39% ในสิ้นไตรมาส 2/65
อย่างไรก็ตามไม่ได้รับผลกระทบจากเพดานสินเชื่อเช่าซื้อรถยนต์และจักรยานยนต์ที่ออกมาใหม่ เพราะบริษัทปล่อยสินเชื่อเช่าซื้อเฉพาะรถบรรทุกเท่านั้น ซึ่งไม่รวมในเกณฑ์ใหม่
ขณะที่ราคาหุ้นลงมามากขณะที่ธุรกิจยังเติบโตได้ดี ณ ราคาปัจจุบันมี P/E ปี 65-66 ที่ 14.8 เท่า และ 12.5 เท่า ขณะที่คาดว่ากำไรสุทธิจะขยายตัว 20.3% เมื่อเทียบจากปีก่อน และ 18.9% เมื่อเทียบจากปีก่อน ตามลาดับ ทั้งนี้คงคำแนะนำ “ซื้อ”  TIDLOR ให้ราคาพื้นฐาน 35 บาท อิงกับ P/BV ปี 65 ที่ 3.2 เท่า